ET Euroopa Liidu Teataja C 110/35

Euroopa Parlamendi ja nõukogu määruse (EÜ) nr 110/2008 (piiritusjookide määratlemise, kirjeldamise, esitlemise, märgistamise ja geograafiliste tähiste kaitse kohta) artikli 17 lõike 6 kohase taotluse avaldamine

(2018/C 110/09)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EÜ) nr 110/2008 (1) artikli 17 lõikele 7.

TEHNILISE TOIMIKU PEAMISED NÕUDED

„ABSINTHE DE PONTARLIER“

ELi nr: PGI-FR-01870 – 16.4.2014

1. Nimetus

„ABSINTHE DE PONTARLIER“

2. Piiritusjoogi kategooria

„Absinthe de Pontarlier“ kuulub määruse (EÜ) nr 110/2008 III lisas sätestatud kategooriasse „Muud piiritusjoogid“.

3. Piiritusjoogi kirjeldus, mis hõlmab toote füüsikalisi, keemilisi ja/või organoleptilisi omadusi

„Absinthe de Pontarlier“ on roheka varjundiga kahvatukollase värvusega läbipaistev ja ilma sademeta piiritusjook. Tarbimisel lisatakse joogile vett, mille käigus jook muutub elevandiluu taoliselt läbikumavaks ja selles tekkib osakeste liikumine, mis muudab joogi hägusaks.

Joogi iseloomulik lõhn ja maitse meenutab koirohtu (Artemisia absinthium L.). Koirohu lõhn ja maitse domineerib teiste piiritusjoogi „Absinthe de Pontarlier“ valmistamisel kasutatud taimede lõhna ja maitse üle.

Kui tootel on lastud mitme kuu jooksul puitanumas laagerduda, läheb selle värvus tumedamaks ja kuldsemaks, aniisi maitse muutub koirohu maitsega võrreldes nõrgemaks ning toode muutub mahedamaks.

Turustamisel sisaldab piiritusjook vähemalt 20 milligrammi tuijooni ühe liitri piiritusjoogi kohta. Piiritusjoogi alkoholisisaldus mahuprotsentides on vähemalt 45 %.

4. Asjaomase geograafilise piirkonna määratlus

Koirohu kasvatamine ja kuivatamine, taimede leotamine, leotise destilleerimine, piiritusjoogi valmistamine ning pudelitesse villimine peavad toimuma Doubsi departemangu järgmiste kommuunide territooriumil: Arçon, Bannans, Bonnevaux, Boujailles, Bouverans, Bulle, Chaffois, Chapelle d’Huin, La Cluse-et-Mijoux, Courvières, Dommartin, Dompierre-les-Tilleuls, Doubs, Frasne, Granges-Narboz, Houtaud, Pontarlier, La Rivière-Drugeon, Sainte-Colombe, Vuillecin.

5. Piiritusjoogi valmistusmeetodi kirjeldus

5.1. Koirohu kasvatamine

Väetiste ega umbrohutõrjevahendite kasutamine ei ole lubatud.

5.2. Koirohu kuivatamine

Taimi kuivatatakse looduslikult, ilma õhuvoolu või mehaanilist ventilatsiooni kasutamata. Taimed ei tohi kuivada otsese päikesevalguse käes.

5.3. Leotamine

Mitmesugused taimed ja seemned, mida piiritusjookide destilleerimisel kasutatakse, leotatakse eelnevalt põllumajandusliku päritoluga etüülalkoholi ja vee segus.

Mitmesugused taimed, mida kasutatakse piiritusjookidele värvi andmiseks, leotatakse eelnevalt alkoholis.

Taimeekstraktide (sh looduslike taimeekstraktide) kasutamine ei ole lubatud.

Destilleerimisel kasutatav leotisesegu peab tingimata sisaldama koirohtu (Artemisia absinthium L.) ja hariliku aniisi (Pimpinella anisum) seemneid.

Tootele värvuse andmisel kasutatava tõmmise taimede hulgas peavad olema pontose puju (Artemisia pontica) ja harilik iisop (Hyssopus officinalis).

Meliss (Melissa officinalis), harilik apteegitill (Foeniculum vulgare) ja piparmünt (Mentha spp.) on lubatud koguses kuni viis kilogrammi leotises oleva puhta alkoholi hektoliitri kohta.

Muud aromaatsed taimed, välja arvatud aniis (või tähtaniisi), mis on ametlikult keelatud, on lubatud koguses kuni üks kilogrammi leotises oleva puhta alkoholi hektoliitri kohta.

5.4. Destilleerimine

Koirohu ja hariliku aniisi destilleerimine on kohustuslik.

Destilleerimisaparaadid peavad olema vasest. Ühiku maksimaalne maht on 3 000 liitrit.

Destilleerimine võib koosneda mitmest järjestikusest läbidestilleerimisest.

5.5. Värvuse lisamine

Värvus on kohustuslik. See saadakse eranditult lisades eespool osutatud punkti 5.4 kohaselt saadud destillaadile:

— värvitaimi või

— värvustõmmist, mis on kindlaks määratud punktis 5.3 ja mille kogus ei ületa 2 % valmistoote mahust.

5.6. Valmimine

Pärast destilleerimist on keelatud suurendada alkoholisisaldust, seda eelkõige põllumajandusliku päritoluga etüülalkoholi lisades.

Piiritusjooki on lubatud magustada ulatuses, mis vastab invertsuhkru kogusele 35 grammi lõpptoote liitri kohta.

Piiritusjook võib laagerduda puitanumas. Märgisel on lubatud esitada märge laagerdamise kohta üksnes juhul, kui see on toimunud puitanumates vähemalt kuue kuu jooksul ning kasutatud on tammepuidust anumaid, mille maht ei ületa 600 liitrit. Selline laagerdamine peab toimuma ilma katkestuseta, välja arvatud toimingud, mis on vajalikud toote töötlemiseks.

Toote lahjendamine, vajaduse korral laagerdamine ja pudelitesse villimine peavad toimuma toote destilleerimisega samas kohas, et võimaldada toote analüütiliste ja organoleptiliste omaduste tõhustatud kontrolli seoses nende vastavusega tootespetsifikaadile.

6. Üksikasjad, mis näitavad seost geograafilise piirkonna või geograafilise päritoluga

6.1. Geograafilise piirkonna eripära

6.1.1. Looduslikud tegurid

Selles piirkonnas on ühtsed morfoloogilised, mullastiku- ja kliimatingimused: platool paiknev mullakiht on kerge ja õhuke, selle sügavus ei ületa 30–40 sentimeetrit. Muld on väga aluseline, struktuur on möllsavine, pinnases on rohkesti lubjakiviklibu, mulla veevarud on piiratud.

Piirkonna kõrgus merepinnast jääb vahemikku 750–900 meetrit, seetõttu on õhutemperatuur suvel suhteliselt mõõdukas, aasta keskmine temperatuur aga 7–8 °C. Aastane sademete hulk on 1 400–1 600 mm, seda mõjutavad mõnevõrra naabruses asuvate piirkondade pinnavormid.

Koirohi kasvab Pontarlier’ piirkonnas eriti hästi.

6.1.2. Inimfaktor: kahesaja aasta jooksul kujunenud oskusteave

Absindieliksiiri olemasolust Pontarlier’ piirkonnas 18. sajandil annavad tunnistust mitu kirjalikku allikat, milles tuuakse eelkõige välja kõnealuse joogi raviomadused.

Major DUBIED tõi alates 14. veebruarist 1805 teisel pool Šveitsi piiri Val-de-Traversis asuva tootmise üle Pontarlier’sse. Alates sellest kuupäevast hakkas destilleerimiskodade arv Pontarlier’s ja selle ümbruses kasvama, sellega kaasnes ka absindi tarbimise suurenemine. XX sajandi alguses oli seal 25 destilleerimiskoda. Aastal 1907 töötas piirkonna absinditööstuses üle 3 000 inimese. Aastal 1914 oli päevane toodang 66 000 liitrit. Pontarlier, mis andis veidi alla kolmandiku riigi toodangust, oli tõeline absindipealinn.

Alates XIX sajandi esimesest poolest eksporditi piiritusjooki „Absinthe de Pontarlier“ kogu maailmasse (Aafrika, Ameerika Ühendriigid, Hiina jne). Sellel ajajärgul vaimustub Pariisi kunstimaailmast aktiivselt naudingutest, mille hulka kuulub ka absindi joomine.

Koos toote eduga ujutavad turu üle ka rohked võltstooted. Need on halva kvaliteediga ja destilleerimata absindid, mille puhul on tegemist masstootmisega, kus taimi leotatakse alkoholis, mis ei ole heaks kiidetud, või kasutatakse hoopis essentse. Sellised joogid sisaldasid mitmeid kahjulikke komponente, mis pärinesid kas alkoholist või essentsides sisalduvatest rasketest õlidest. Selleks et kaitsta absindi kuvandit, mida eespool osutatud tooted hakkasid madalale tõmbama, ja kasutada ära Pontarlier’s toodetud absindi kuulsust, otsustasid piirkonnas tegutsevad 25 alkoholitootjat oma absinti väärtustada, tuues alates 1905. aastast igal märgisel süsteemselt ära märke „Pontarlier“.

1908. aastal koostas riigiprokurör Edmond Couleur parlamendi nõudel aruande pealkirjaga: „Absindi riigis“ (Editions Société Anonyme d’imprimerie Montbéliardaise). Selles dokumendis esitas ta absindi valmistamise päritolu ja näitas, milline ajalooline, ühtne ja jagamatu seos on selle joogi ja Pontarlier’ vahel.

Toote „Absinthe Pontarlier“ pikaajalisest tuntusest annavad kinnitust arvukad tootemarkide sildid „Absinthe“ ja „Pontarlier“, mida võib leida Marie-Claude DELAHAYE rohketest raamatutest („L’absinthe“, „L’absinthe, art et histoire“, „Promenades autour de l’Absinthe“ jne) (Musée de l’Absinthe (absindimuuseum), 95430 Auvers-sur-Oise).

Kuni XIX sajandi lõpuni varustati Haut-Doubsi koirohuga piiritusetehased üle terve Prantsusmaa.

Oskusteave ja tootmismeetodid ei kadunud ka absindi tootmise keeluperioodil, kuna siis hakati tootma aniisimaitselisi piiritusjooke, mille tootmisprotsessis kasutati enne 1915. aastat absindi tootmiseks kasutatud seadmeid.

Erinevalt pastis’ist, mis on alkoholi ning aniisi ja lagritsaekstrakti segu, töötati Pontarlier’s 1921. aastal välja aniisimaitseline jook destilleeritud anis (mida valmistatakse neutraalse alkoholi teistkordsel destilleerimisel aniisi kaasamisel), mida saadakse harilikust aniisist. Selle aja jooksul viidati vähemalt kolme Pontarlier’s destilleeritud anis’i margi märgisel nende pärinemisele Pontarlier’st. Aniisimaitseline jook, mida tavakeeles kutsutakse pont on toodetud Pontarlier’s samades rajatistes, samade vahendite ja samade meetoditega kui enne 1915. aastat toodetud absint. Muuta tuli ainult retsepti, jättes sellest välja absindi ja rohelist värvust andvad taimed, kuna 1921. aasta õigusaktidega kehtestati, et aniisimaitselised joogid ei tohi sisaldada absinti ega olla rohelise värvusega. Seda destilleeritud anis’it toodetakse Pontarlier’s ka praegu.

Alates 1988. aastast, mil anti uuesti luba valmistada piiritusjooke koirohu baasil, toimus Pontarlier’ piirkonnas koirohu kasvatamise taassünd ja jätkus ka sellest piiritusjoogi valmistamine nende traditsioonide järgi, mis vahepeal ei olnud jõudnud katkeda.

Igal aastal alates 2002. aastast toimub Pontarlier’s suur absindile pühendatud kultuuriüritus Absinthiades, mille käigus võistlevad kõik üle maailma toodetavad absindid (inglise, saksa, tšehhi, šveitsi jne), mida Prantsusmaal turustatakse. Aastatel 2002–2014 sai „Absinthe de Pontarlier“ 13 kuld-, kuus hõbe- ja kuus pronksmedalit.

Alates 2012. aastast võistleb absint konkursil Concours général agricole de Paris eraldi kategoorias. Aastatel 2012–2015 sai „Absinthe de Pontarlier“ viis kuld-, ühe hõbe- ja ühe pronksmedali.

2009. aastal rajati nn absindi tee (Route de l’absinthe), mis ühendab Pontarlier’d Prantsusmaal Val-de-Traversiga Šveitsis ja märgib ühtlasi absindi ajaloolist hälli.

6.2. Toote eripära

„Absinthe de Pontarlier“ on roheka varjundiga kahvatukollase värvusega läbipaistev ja ilma sademeta piiritusjook. Tarbimisel lisatakse joogile vett, mille käigus jook muutub elevandiluu taoliselt läbikumavaks ja selles tekkib osakeste liikumine, mis muudab joogi hägusaks.

Joogil „Absinthe Pontarlier“ on iseloomulik aroom, mis meenutab lõhna, mis levib koirohust selle korje ajal. Nende aroomide säilitamiseks sisaldab „Absinthe Pontarlier“ vähemalt 20 milligrammi tuijooni liitri kohta.

Kui tootel on lastud mitme kuu jooksul puitanumas laagerduda, läheb selle värvus tumedamaks ja kuldsemaks, aniisi maitse muutub koirohu maitsega võrreldes nõrgemaks ning toode muutub mahedamaks.

Tavaliselt serveeritakse jooki „Absinthe Pontarlier“ suhkrulahuses, mis vähendab kergelt kootavat maitset mida destilleeritud aniis joogile annab.

6.3. Põhjuslik seos toote ja määratletud piirkonna vahel

Joogi „Absinthe Pontarlier“ organoleptilised omadused põhinevad järgmisel:

— koirohtu kasvatatakse määratletud piirkonnas,

— Pontarlier’ destilleerijad on kasutanud tootmisprotsessi rohkem kui kahe sajandi vältel.

6.3.1. Koirohi

Koirohi on õrnema ja kontsentreerituma aroomiga neis piirkondades, kus kliima ja pinnas ei ole taime kasvuks liiga soodne.

Haut-Doubsi piirkond on alati olnud tuntud aromaatsete taimede kasvatuskohana. Mandrilise kliima ja maapinna reljeefi juures tulevad lõhnaomadused kõige paremini esile ning piisavalt hajali kasv on taimele väga sobiv, mille sarnast lähikonnas ei leia. Haut-Doubsis on saanud kokku kolm peamist tegurit, mis soodustavad eelkõige koirohu puhul nii selle kasvu kui ka maitseomadusi: kõrgus merepinnast, mandriline kliima ja õhuke pinnas. Selles piirkonnas levinud väga vana kasutusviis laseb arvata, et tegemist on pärismaise taimega.

Viljelustavade puhul on oluline tähtsus ka ühel kliimaga seotud üksikasjal: vähene sademete hulk juulis langeb ajale, mil toimub koirohu koristamine, mille jaoks on vaja kuiva ilma.

Määratletud piirkonnas eespool kirjeldatud meetodite kohaselt kasvatatud ja kuivatatud koirohutaimedes on suurel hulgal eeterlikke õlisid, mis annavad piiritusjoogile äärmiselt tugeva ja värske lõhna.

6.3.2. Tootmisprotsess

Selle eriti kontsentreeritud tooraine valmistamiseks on vaja kasutada eri tootmisprotsesse:

— kohustuslik on destilleerimine, mille käigus kaob koirohu mõru maitse,

— destilleeritav segu peab sisaldama harilikku aniisi, mis muudab koirohu tugeva maitse suus mahedamaks.

6.3.3. Toote lahjendamine ja pudelisse villimine

Piiritusjoogi „Absinthe de Pontarlier“ lõhna ja maitse tasakaal on nii mitmekülgne kui ka õrn. Selle saavutamine sõltub toorainena kasutatava taimesegu koostisest ning mitmesuguste eeterlike õlide vahekorrast, eeskätt tuijoonist, mille minimaalne sisaldus on kindlaks määratud, nii et see vastab toote iseloomulikele omadustele. Piiritusjoogi „Absinthe de Pontarlier“ maitse- ja lõhnabuketi moodustavate erinevate lenduvate ühendite kontsentratsioon on äärmiselt kõikuv, see sõltub eeskätt kasutatavatest taimedest ning traditsioonilisest destilleerimismeetodist. See kontsentratsioon sõltub taime geneetilistest omadustest, taime arenguetapist, toitainetest, ilmastikust, pinnase laadist. Sõltuvalt destilleerimise meetodist võib kõikuda ka kõnealuste koostisosade ekstraheerimisel saadav toote kogus.

Andmaks tarbimisse toode, milles on piisavalt palju ühendeid, mis määravad geograafilise tähisega toote „Absinthe de Pontarlier“ iseloomulikud omadused, kasutavad piiritusjoogi valmistajad turustamisel kohandatava muutujana alkoholisisaldust mahuprotsentides ning muudavad selle näitaja reguleerimiseks vajaduse korral lisatava vee kogust. Seetõttu peavad vahetult enne toote pudelitesse villimist toimuva lahjendamise vee lisamise teel tegema kindlasti piiritusjoogi valmistajad.

Üldjuhul on eeterlikes õlides sisalduvad lenduvad ühendid väga tundlikud väliskeskkonna mõjutuste suhtes, nad reageerivad kergesti keemiliselt ning on seetõttu äärmiselt ebastabiilsed.

Kuivõrd temperatuuri vähenedes suureneb hapniku lahustuvus eeterlikes õlides, võib eeterlike õlide oksüdeerumine toimuda ka madala temperatuuri juures mahutite tühjendamisel, toote ümberpumpamisel ja pudelitesse villimisel, seejuures tekkivad peamiselt peroksiidi radikaalid ja hüdroperoksiidid, mis võivad kahjustada eeterlike õlide kvaliteeti.

Külma keskkonnaga kokku puutudes võivad moodustuda väikesed toorainetükikesed, mis kerkivad pinnale. Kui pudelitesse villimine toimub ilma absindi eelneva soojendamise ja homogeniseerimiseta, tuleb need toorainetükikesed seetõttu enne toote pudelisse villimist välja filtreerida, mis kahjustab märkimisväärselt joogi organoleptilisi omadusi. Seevastu kui toode kristalliseerub madala temperatuuri tõttu pudelis, ei avalda see joogi omadustele mõju, kuna pärast soojenemist omandab toode ilma kvaliteeti kaotamata esialgsed omadused.

Eeterlikud õlid on tundlikud ka kokkupuute suhtes teatavate plastmaterjalidega või metallidega, millega seoses kehtivad piirangud toote ladustamisel, käitlemisel ja pakendamisel.

Piiritusjoogis „Absinthe de Pontarlier“ sisalduvad eeterlikud õlid on seega äärmiselt ebastabiilsed, mitmesugused reaktsioonid võivad nende omadusi olulisel määral mõjutada, muutes sellega kõnealuse geograafilise tähisega toote organoleptilisi omadusi. Kõnealuste eeterlike õlide omaduste säilitamine kuni pudelitesse villimiseni ja selle toimingu ajal nõuab seega erilisi ettevaatusabinõusid, mis hõlmavad toote õhuga kokkupuutumise minimeerimist, piiritusjoogi kaitsmist valguse ja hapniku mõju eest ning teatud sobimatute plastmaterjalidega kokkupuutumise vältimist.

Toote süvendatud kontrollimine analüütiliste ja organoleptiliste uuringute teel võimaldab tuvastada eeterlike õlide kvaliteedi võimalikku halvenemist, mis kahjustab toote organoleptilisi või füüsikalis-keemilisi omadusi. Vajaduse korral võib sellise kontrollimise tulemusel keelata nõuetele mittevastava toote turustamise geograafilise tähise „Absinthe de Pontarlier“ all.

7. Liidu ja/või riigi õigusaktides sätestatud võimalikud nõuded

12. juuli 2013. aasta määrus geograafilise tähise „Absinthe de Pontarlier“ kohta, mis avaldati Prantsuse Vabariigi Teatajas 19. juulil 2013.

8. Taotluse esitaja nimi ja aadress

Association de Défense de l’Absinthe de Pontarlier 49, rue des Lavaux 25300 Pontarlier FRANCE Tel +33 381390470 Faks +33 381395967 E-post: contact@pontarlier-anis.com

9. Lisanõuded (märgistus)

Piiritusjooke, millele taotletakse käesoleva tootespetsifikaadi alusel geograafilist tähist „Absinthe de Pontarlier“, võib lubada müüki või müüa üksnes juhul, kui eespool nimetatud geograafiline tähis on esitatud toote märgisel.

Märgisel esitatud mittekohustuslike märgete suurus ei või ei laiuse ega kõrguse poolest ületada geograafilise tähise „Absinthe de Pontarlier“ tähemärkide kahekordset suurust.

Märke „laagerdunud puitanumas“, millele võib järgneda laagerdumise kestus, kasutamine on lubatud üksnes punktis 3 (eelviimases lõigus) sätestatud tingimustele vastavate piiritusjookide puhul.

(1) ELT L 39, 13.2.2008, lk 16.